
[bookmark: _GoBack]Deň bielej palice na cestách: Viac ako tisíc vodičov nezastavilo chodcom s bielou palicou 
Väčšina vodičov chodcom s bielou palicou zastavila, takmer každý piaty ich však nerešpektoval. Počas 17. ročníka Dňa bielej palice na cestách nezastavilo 1 012 z 5 638 sledovaných vozidiel, teda 17,9 percenta. Akciu sprevádzali aj nebezpečné situácie a reakcie, ktoré ukázali, že význam bielej palice niektorí vodiči stále nepoznajú.
Únia nevidiacich a slabozrakých Slovenska (ÚNSS) v spolupráci s dopravnou políciou a Prezídiom Policajného zboru sledovala správanie vodičov na 38 priechodoch v 34 mestách. Pri príležitosti Medzinárodného dňa bielej palice figuranti signalizovali zámer prejsť cez cestu a tímy zaznamenávali, či im vodiči zastavia.
„Väčšina vodičov na signál bielou palicou zareagovala správne a za túto ohľaduplnosť im ďakujeme. Viac ako tisíc však nezastavilo. Pre človeka, ktorý sa pri prechádzaní cez cestu nemôže spoľahnúť na zrak, to znamená neistotu aj možné ohrozenie. Rozpoznať bielu palicu a vedieť na ňu správne zareagovať musí patriť k základným vedomostiam každého vodiča,“ hodnotí Michaela Serafín, hlavná koordinátorka Dňa bielej palice na cestách.
Rozdiely medzi sledovanými priechodmi boli výrazné
Najnižší podiel vodičov, ktorí nezastavili, zaznamenal Žilinský kraj, a to 9,5 percenta. Najvyšší bol v Košickom kraji, kde dosiahol až 40,3 percenta. „Najhoršia situácia bola na priechode v obci Budimír, kde zo 408 vozidiel nerešpektovalo chodca s bielou palicou až 243 vozidiel, čo je naozaj vysoké číslo,“ dopĺňa Michaela Serafín. 
Najpriaznivejšie výsledky mali priechody na Vlčanskej ulici v Šali či na Štúrovej ulici v Liptovskom Mikuláši. V oboch prípadoch nezastavilo približne 2,5 percenta vodičov. 

Bielu palicu si pomýlili aj s udicou
Aj tento ročník priniesol situácie, pri ktorých vodiči ohrozili figurantov priamo na priechodoch. Okrem nepozornosti sa organizátori stretli aj s nepochopením významu bielej palice. „Na niekoľkých priechodoch nás nemilo prekvapili situácie, v ktorých vodiči ohrozili našich figurantov. Zaznelo aj vysvetlenie, že si vodič pomýlil bielu palicu s udicou, či poznámky, že ju nevidno a mala by na nej byť vlajočka. Takéto reakcie ukazujú, prečo musíme v osvete pokračovať. Potrebujeme, aby vodiči bielu palicu včas rozpoznali, zastavili a poskytli chodcovi čas bezpečne prejsť,“ približuje Michaela Serafín.
Bezpečnosť sa začína prevenciou
Partnerom Dňa bielej palice je ČSOB Poisťovňa, ktorá v prevencii vidí veľký prínos. „V ČSOB Poisťovni vnímame bezpečnosť ako viac než len ochranu pred následkami nehôd. Veríme, že začína prevenciou, rešpektom a ohľaduplnosťou voči ostatným účastníkom premávky. Projekt Deň bielej palice na cestách upozorňuje na situácie, ktoré si často ani neuvedomujeme, no pre nevidiacich môžu rozhodovať o bezpečnom a samostatnom pohybe v každodennom živote,“ uviedla Zuzana Fečová, hovorkyňa ČSOB Finančnej skupiny.
Kým vlani počas Dňa bielej palice na cestách nezastavilo 16,8 percenta sledovaných vodičov, tento rok ich bolo 17,9 percenta. „Pre nás je to jednoznačný signál, že v prevencii a vzdelávaní vodičov treba pokračovať. Rozpoznať bielu palicu, zastaviť a umožniť chodcovi bezpečne prejsť musí byť samozrejmosťou počas celého roka,“ uzatvára Michaela Serafín. 

Mediálny partner: Zelená vlna STVR 

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 500 členov združených v 46 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. www.unss.sk

